માણસ ગમે તેટલો સાવધાન હોય, સહિષ્ણુ હોય, ને નમ્ર હોય, સીધા રસ્તાનો રાહી હોય તો પણ નાના નાના અન્યાયો અને આવાં નાનાં નાનાં અપમાનો તેને જ્યાં ને ત્યાં ભેટ મળવાનાં જ. આ બધાનો મુકાબલો કરવાની જરૃર જ નથી. આપણે માનવ વસ્તીમાં જીવીએ છીએ અને આપણને આ ધક્કામુક્કીની કંઈક અસર થવાની જ. આ નાનાં નાનાં અન્યાય, અપમાન, અણગમાને મનમાં ભેગા કરીને જીવીએ તો જીવનની મજા જ ના રહે. સહેલો ને સાચો રસ્તો આવી બાબતોને મનમાંથી હાંકી કાઢવાનો ને આપણી ખુશમિજાજી યા ખેલદિલીને સતત બહેલાવતા રહેવાનો છે. છેવટે તો આ બધાં નાનાં નાનાં અન્યાયો, અપમાનો કે અગવડોને વધુમાં વધુ સંબંધ આપણા મિજાજના પારા સાથે હોય છે. આવી બાબતોથી ખરેખર આપણને કોઈ મોટી પરેશાની કે નુકસાન થતું નથી, પણ નજીવી બાબતમાં આપણો મિજાજ ભડકી ઊઠે છે અને બગડેલો મિજાજ પછી નાનામાં નાના આવરણને મોટો પહાડ બનાવી દે છે.